

ΕΛΛΗΝΙΚΗ ΔΗΜΟΚΡΑΤΙΑ

**ΠΑΝΕΠΙΣΤΗΜΙΟ ΙΩΑΝΝΙΝΩΝ**

ΠΡΥΤΑΝΕΙΑ

**Ψήφισμα Συγκλήτου**

Στη συνεδρίασή της αρ. 1063/17-4-19, η Σύγκλητος του Πανεπιστημίου Ιωαννίνων συζήτησε επί του νομοσχεδίου που έχει κατατεθεί από το Υπουργείο Παιδείας, Έρευνας και Θρησκευμάτων προς ψήφιση στη Βουλή. Το Σώμα επιβεβαίωσε την προσήλωσή του στη στρατηγική των συνεργειών Πανεπιστημίων και Τ.Ε.Ι., αλλά ταυτόχρονα εξέφρασε τις επιφυλάξεις του για το συγκεκριμένο νομοθέτημα, ιδίως σε ό,τι αφορά την ίδρυση πολλών νέων Τμημάτων και Ερευνητικών Ινστιτούτων, χωρίς να υπάρχει ορατή πρόνοια για τις αντίστοιχες υποδομές και το προσωπικό. Η Σύγκλητος θεωρεί ότι στην επιχειρούμενη αναδιάρθρωση του εκπαιδευτικού συστήματος δεν ελήφθησαν υπ’ όψιν η εμπειρία και οι δυσκολίες που αντιμετώπισε και αντιμετωπίζει το Πανεπιστήμιο Ιωαννίνων ως προς τη χρηματοδότηση και τη στελέχωση των νέων δομών που προέκυψαν μετά την απορρόφηση του Τ.Ε.Ι. Ηπείρου. Εν όψει της άμεσης εφαρμογής των νέων μέτρων, θα έπρεπε να έχει εκτιμηθεί πιο συνολικά το πλήθος, η ειδίκευση και η ακαδημαϊκή επάρκεια των νέων Τμημάτων σε επίπεδο επικράτειας. Προφανώς, αυτό δεν έχει γίνει μέχρι τώρα, γεγονός που δημιουργεί σοβαρά προβλήματα στην ακαδημαϊκή λειτουργία και την αποστολή των δημοσίων Α.Ε.Ι.

Ιωάννινα, 22 Απριλίου 2019

------------------------------------------------------------------

Πανεπιστημιούπολη Ιωαννίνων, 451 10 Ιωάννινα

Πληροφορίες: Γραμματεία Πρυτανείας

Τηλ.: 26510-07446, 09061, 07319, Fax: 26510 07200

e-mail: prytania@uoi.gr